**Ministru kabineta noteikumu projekta "Politiskajām organizācijām (partijām) piešķirtā valsts budžeta finansējuma izlietojuma noteikumi" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Ministru kabineta noteikumu projekts "Politiskajām organizācijām (partijām) piešķirtā valsts budžeta finansējuma izlietojuma noteikumi" (turpmāk – Projekts) nosaka politiskajām organizācijām (partijām) un to apvienībām piešķirtā valsts budžeta finansējuma izlietojuma mērķu grupu veidus un pieļaujamos izdevumus, kā arī valsts budžeta finansējuma izlietošanas pamatojuma dokumentu iesniegšanu Korupcijas novēršanas un apkarošanas birojā.  Projekts stāsies spēkā 2020. gada 15. janvārī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | 2019. gada 14. novembrī Saeima 2. lasījumā (galīgajā) pieņēma grozījumus Politisko organizāciju (partiju) finansēšanas likumā (turpmāk – Likuma grozījumi), kas stājas spēkā 2020. gada 1. janvārī. Minētie grozījumi citastarp Politisko organizāciju (partiju) finansēšanas likuma (turpmāk – Likums) 7.4 panta 1.1 daļā paredz Ministru kabinetam deleģējumu izdot noteikumus, kuros nosaka valsts budžeta finansējuma izlietojuma mērķu grupu veidus un pieļaujamos izdevumus. Noteikumu izdošanas termiņš ir 2020. gada 15. janvāris. Savukārt 7.4 panta trešā daļa paredz Ministru kabinetam deleģējumu izdot noteikumus par to, kā Korupcijas novēršanas un apkarošanas birojā tiek iesniegti valsts budžeta finansējuma izlietošanas pamatojuma dokumenti. Noteikumu izdošanas termiņš ir 2020. gada 29. februāris. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pēc Likuma grozījumu pieņemšanas politiskajām organizācijām (partijām) Likums paredz tiesības izlietot valsts budžeta finansējumu šādām mērķu grupām:   * Politiskās organizācijas (partijas) biroja un darbinieku uzturēšanai. Šā mērķa sasniegšanai līdzekļus var tērēt darbinieku algām, biroja telpu, tehnikas un iekārtu uzturēšanai, biroja telpu uzkopšanai, izdevumiem saistībā ar apmeklētāju uzņemšanu, grāmatvedības un apsardzes pakalpojumiem, kā arī citiem izdevumiem, kas atbilst Likumā paredzētajam mērķim. * Politiskās organizācijas (partijas) darbības saturiskai nodrošināšanai, (piemēram, semināriem, kongresiem, konferencēm, pētniecības darbiem, aptaujām, jauniešu organizācijas pasākumiem, konsultācijām). * Politiskās organizācijas (partijas) komunikācijai ar sabiedrību, tostarp politiskajai aģitācijai. Šie izdevumi citastarp saistīti arī ar pasākumu īstenošanu atbilstoši politiskās organizācijas (partijas) darbības mērķiem sabiedrībai būtisku jautājumu skaidrošanā.   Konceptuāli lemjot par Projektā iekļaujamo saturu, darba grupa (skat. anotācijas I sadaļas 3.punktu) nolēma, ka tajā ietverams negatīvs valsts budžeta finansējuma izlietojuma mērķu grupu veidu uzskaitījums. Šāds lēmums pieņemts, vadoties no Likuma grozījumos paredzētajiem valsts budžeta izlietojuma mērķiem, kas neparedz konkrētus un izsmeļošus valsts budžeta izlietojuma veidus. Likuma grozījumu viens no pamatojumiem ir apsvērums, ka normatīvajā aktā ietvert izsmeļošu un visaptverošu pieļaujamo izdevumu veidu uzskaitījumu praktiski nav iespējams, un savukārt nepilnīgs pieļaujamo izdevumu uzskaitījums nepamatoti ierobežo politiskās organizācijas (partijas) politisko darbību, kas nonāk pretrunā Likuma mērķim.  Vienlaikus Projektā ietverts vispārīgs pienākums rīkoties ar piešķirtajiem valsts budžeta finanšu līdzekļiem lietderīgi:   * rīcībai jābūt tādai, lai mērķi sasniegtu ar iespējami mazāko finanšu līdzekļu izlietojumu; * par šiem finanšu līdzekļiem īpašumā vai lietošanā iegūstama manta vai saņemtais pakalpojums iegādājams par iespējami izdevīgāko cenu.   Projektā paredzētie valsts budžeta izlietojuma ierobežojumi noteikti, ievērojot Korupcijas novēršanas un apkarošanas biroja (turpmāk – Birojs) praksi, judikatūru (*Augstākās tiesas Administratīvo lietu departamenta 2017. gada 3. novembra spriedums lietā Nr. SKA-287/2017; 2017. gada 1. decembra spriedums lietā Nr. SKA-292/2017; 2017. gada 15. decembra spriedums lietā Nr. SKA-450/2017*), kā arī politisko organizāciju (partiju) un sabiedrisko organizāciju viedokļus.  Projekta regulējums par ierobežojumu atalgojumam valsts amatpersonām vērsts uz valsts budžeta finansējuma lietderīgu izmantošanu, ievērojot valsts amatpersonu atbildības un atalgojuma apmēru. Projekts, ievērojot Likumā paredzēto deleģējumu, regulē vienīgi valsts budžeta finansējuma izlietojumu. Vispārējs aizliegums politiskajām organizācijām (partijām) algot konkrētas amatpersonas neatbilstu Projekta mērķim un likumdevēja pilnvarojumam. Projekta regulējums neskar politisko organizāciju (partiju) tiesības maksāt atalgojumu valsts amatpersonām no citiem finansiālajiem līdzekļiem.  Projektā ietverti arī valsts budžeta finansējuma izlietojuma ierobežojumi politisko organizāciju (partiju) reģistrētās un nereģistrētās apvienībās. Ierobežojumi noteikti, ievērojot valsts budžeta finansējuma mērķi - stabilu politisko partiju sistēmas nostiprināšana. Jāņem vērā, ka valsts finansējums vērsts uz tāda politiska veidojuma stiprināšanu, kas vēlēšanās piedalījās ar savu programmu, un domāts politiskās organizācijas (partijas), kas ieguvusi vēlētāju balsis, stiprināšanai. To atspoguļo arī Likuma grozījumi (Likuma 7.4 panta 2.1 daļa), kas paredz, ka politisko organizāciju (partiju) apvienība, kurai piešķirts valsts budžeta finansējums, var to piešķirt tās sastāvā esošai politiskajai organizācijai (partijai), pārskaitot uz politiskās organizācijas (partijas) atvērtu atsevišķu kontu Latvijā reģistrētā kredītiestādē, ja politiskā organizācija (partija) bijusi politisko organizāciju (partiju) apvienības sastāvā, kandidējot pēdējās Saeimas vēlēšanās.  Valsts budžeta finansējuma saņemšanu politisko organizāciju (partiju) un to apvienību reorganizācijas, likvidācijas un izveides gadījumā regulē Likuma 7.5 pants. Nenoregulēts ir jautājums par politisko organizāciju (partiju) apvienībai piešķirtā finansējuma izlietošanu gadījumos, kad apvienību veidojošas politiskās organizācijas (partijas) Saeimas, pašvaldību domes vai Eiropas Parlamenta vēlēšanās iesniedz atsevišķu kandidātu sarakstu, kā arī jautājums par finansējuma izmantošanu gadījumos, ja politisko organizāciju (partiju) vai to apvienības, kas nesaņem valsts budžeta finansējumu, apvienojušās ar politisko organizāciju (partiju) vai to apvienību, kas saņem valsts budžeta finansējumu, vai iesniedz kopīgu kandidātu sarakstu pašvaldību domes vēlēšanās. Tādējādi Projektā ir noteikti valsts budžeta finansējuma izlietošanas ierobežojumi minētajos gadījumos, ievērojot finansējuma mērķi un būtību, proti, finansējumu saņem politisks veidojums, par kuru vēlētāji ir atdevuši balsis.  Projektā iekļauta metode, ko Birojs piemēro, pārbaudot, vai iegādātā lieta vai pakalpojums nav ekskluzīvs un atbilst tirgus vērtībai. Kā norādīja Birojs, ir svarīgi, lai, izmantojot valsts budžeta līdzekļus, politiskās partijas preces un pakalpojumus iegādātos, vadoties no adekvāti izprotamiem un ekonomiski pamatotiem kritērijiem (piemēram, nebūtu pieļaujami gadījumi, kad strauji pieaug preces vai pakalpojuma cena, utt.). Uzsverams, ka Birojam jebkurā gadījumā ir pienākums uzklausīt politiskās organizācijas (partijas) viedokli par izdevumu nepieciešamību un lietderību atbilstoši Administratīvā procesa likuma 62. pantam. Darba grupas sanāksmē Birojs informēja, ka reizi gadā tiek organizētas apmācības par politisko partiju finansēšanas tēmu, kas dod iespēju Birojam un politiskajām partijām pārrunāt aktualitātes šajā jomā. Tāpat informācija par minēto tēmu ir publicēta Biroja mājaslapā.  Projektā paredzēts, ka politiskā organizācija (partija) un politisko organizāciju (partiju) apvienība iesniedz valsts budžeta finansējuma izlietošanas pamatojuma dokumentus Korupcijas novēršanas un apkarošanas birojam mēneša laikā pēc gada pārskata iesniegšanas. Šobrīd Birojs savas kompetences ietvaros, kontrolējot politisko organizāciju (partiju) finansēšanas noteikumu izpildi un veicot grāmatvedības pārbaudes, pieprasa un saņem nepieciešamos dokumentus. Tāpat uzsverams, ka saskaņā ar Korupcijas novēršanas un apkarošanas biroja likuma 10. panta pirmās daļas 4. punktu Biroja amatpersonai atbilstoši tās kompetencei ir tiesības pieprasīt un saņemt bez maksas no valsts pārvaldes un pašvaldību iestādēm, uzņēmumiem (uzņēmējsabiedrībām), organizācijām, amatpersonām un citām personām informāciju, dokumentus un citus materiālus neatkarīgi no to slepenības režīma. Attiecīgi pārbaudes ietvaros Birojam tiek iesniegti attaisnojuma dokumentu oriģināli, kuri pēc pārbaudes pabeigšanas tiek atdoti iesniedzējam. Atbilstoši Likuma 8.5 panta ceturtajai daļai Birojs gada pārskatus, tai skaitā par valsts budžeta finansējuma izlietojumu, izvērtējot riska prioritātes, pārbauda un līdz nākamā gada 1.aprīlim par atklātajiem politisko organizāciju (partiju) vai to apvienību finansēšanas noteikumu pārkāpumiem, kā arī par pasākumiem, kas veikti to novēršanai, informē sabiedrību vienlaikus. Šāda kārtība šobrīd nodrošina efektīvu kontroli pār valsts budžeta izlietojuma likumību un pierādījumu nodrošināšanu administratīvajā procesā, un būtu saglabājama. |
| 3. | Projekta izstrādē iesaistītās institūcijas un publiskas personas kapitālsabiedrības | Saistībā ar Likuma 7.4 panta 1.1 daļā paredzēto deleģējumu Ministru prezidents ar 2019. gada 16. oktobra rezolūciju Nr. 2019-1.1.1./40-40 uzdeva tieslietu ministram izveidot darba grupu Ministru kabineta noteikumu izstrādei, darba grupā iekļaujot pārstāvjus no Tieslietu ministrijas, Biroja, Valsts kancelejas, Valsts prezidenta kancelejas, Finanšu ministrijas, kā arī izvērtēt iespēju darba grupā aicināt pārstāvjus no nevalstiskā sektora un Saeimas frakcijām. Minētā darba grupa uz sanāksmi sanāca 2019.gada 29. oktobrī un 27. novembrī un Tieslietu ministrijas vadībā izstrādāja Projektu. Darba grupas sastāvā bija Tieslietu ministrijas, Biroja, Valsts prezidenta kancelejas, Finanšu ministrijas, Saeimas pozīcijas frakciju, biedrības "Sabiedriskās politikas centrs PROVIDUS" un biedrības "Sabiedrība par atklātību – Delna" pārstāvji. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Politiskās organizācijas (partijas), visa sabiedrība kopumā. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā", lai informētu sabiedrību par Projektu un dotu iespēju izteikt viedokli, Projekts 2019. gada 6. decembrī ievietots Tieslietu ministrijas mājaslapā, kā arī paziņojums par sabiedrības līdzdalības procesu iesniegts Valsts kancelejā publicēšanai tās mājaslapā. |
| 2. | Sabiedrības līdzdalība projekta izstrādē | Saskaņā ar Ministru prezidenta 2019. gada 16. oktobra rezolūciju Nr. 2019-1.1.1./40-40 izveidotās darba grupas Projekta izstrādei sastāvā bija iekļauti biedrības "Sabiedriskās politikas centrs PROVIDUS" un biedrības "Sabiedrība par atklātību – Delna" pārstāvji.  Sabiedrības pārstāvji atbilstoši Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" 7.41apakšpunktam līdz 2019. gada 20. decembrim varēja sniegt viedokli par Tieslietu ministrijas mājaslapā ievietoto Projektu. Tīmekļvietnes adrese: https://tm.gov.lv/lv/cits/pazinojums-par-lidzdalibas-iespejam-ministru-kabineta-noteikumu-projekta-politiskajam-organizacijam. |
| 3. | Sabiedrības līdzdalības rezultāti | Projekta izstrādē ņemti vērā biedrību "Sabiedriskās politikas centrs PROVIDUS" un "Sabiedrība par atklātību – Delna" ierosinājumi.  Sabiedrības līdzdalības ietvaros pēc Projekta ievietošanas Tieslietu ministrijas mājaslapā viedokļi netika saņemti. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Birojs. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts neietekmēs pārvaldes funkcijas, jaunas institūcijas netiks izveidotas, esošās netiks likvidētas vai reorganizētas. Projekts neradīs ietekmi uz institūciju cilvēkresursiem. |
| 3. | Cita informācija | Nav |

Iesniedzējs:

Ministru prezidenta biedrs,

tieslietu ministrs Jānis Bordāns

Zariņa 67036905

Liene.Zarina@tm.gov.lv